CELEX: C2005/093/58
Language: el
Date: 2005-04-16 00:00:00
Title: Υπόθεση T-496/04: Προσφυγή της NORTRAIL Transport GmbH κατά της Επιτροπής των Ευρωπαϊκών Κοινοτήτων, που ασκήθηκε στις 23 Δεκεμβρίου 2004

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/29
            
         Προσφυγή της NORTRAIL Transport GmbH κατά της Επιτροπής των Ευρωπαϊκών Κοινοτήτων, που ασκήθηκε στις 23 Δεκεμβρίου 2004
   (Υπόθεση T-496/04)
   (2005/C 93/58)
   Γλώσσα διαδικασίας: η γερμανική
   Η NORTRAIL Transport GmbH με έδρα το Kiel (Γερμανία), εκπροσωπούμενη από τη δικηγόρο J Krause, άσκησε στις 23 Δεκεμβρίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο,
   
               —
            
            
               να ακυρώσει την απόφαση της Επιτροπής, της 1ης Οκτωβρίου 2004 REM 15/02 επί της αιτήσεως της επιχειρήσεως NORTRAIL Transport GmbH για την επιστροφή εισαγωγικών δασμών κατά το άρθρο 239 του τελωνειακού κώδικα [κανονισμός (ΕΟΚ) 2913/92]
            
         
               —
            
            
               να καταδικάσει την καθής στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα από τον Ιούλιο 1995 προέβη σε εισαγωγές παρτίδων διαφόρων προϊόντων αλιείας από τη Νορβηγία. Από 1ης Σεπτεμβρίου 1995 η προσφεύγουσα ζήτησε, στο πλαίσιο της δασμολογικής ποσοστώσεως που προβλέπει ο κανονισμός (ΕΚ) 3061/95 (1), να υπαχθούν τα εμπορεύματα αυτά στο τελωνειακό καθεστώς της ελεύθερης κυκλοφορίας. Το αρμόδιο τελωνείο αποφάνθηκε ότι η ατέλεια εισαγωγής που ζήτησε η προσφεύγουσα για ορισμένες παρτίδες εισαγομένων προϊόντων δεν μπορεί να χορηγηθεί και ότι πρέπει να επιβληθεί δασμός με τον κανονικό συντελεστή. Βάσει αυτής της αποφάσεως, το αρμόδιο τελωνείο ζήτησε από την προσφεύγουσα να καταβάλει τους εισαγωγικούς δασμούς που αναλογούν στα τεθέντα υπό καθεστώς ελεύθερης κυκλοφορίας εμπορεύματα. Η προσφεύγουσα κατέβαλε μέρος των εισαγωγικών δασμών.
   Η προσφεύγουσα ισχυρίζεται ότι συντρέχουν ειδικές περιστάσεις, κατά την έννοια του άρθρου 239 του κανονισμού (ΕΟΚ) 2913/1992 (2), οι οποίες παρέχουν στην προσφεύγουσα δικαίωμα να ζητήσει επιστροφή ή διαγραφή εισαγωγικών δασμών.
   Η προσφεύγουσα στηρίζει τον ισχυρισμό της στο γεγονός ότι εκδόθηκε κοινοτική πράξη με αναδρομική ισχύ. Τα γερμανικά τελωνεία ενημερώθηκαν με ανακοίνωση του γερμανικού Ομοσπονδιακού Υπουργείου Οικονομικών, της 31ης Αυγούστου 1995, σχετικά με το άνοιγμα δασμολογικής ποσοστώσεως από 1ης Σεπτεμβρίου 1995. Εντούτοις, στις 4 Οκτωβρίου 1995 ανακοινώθηκε στα γερμανικά τελωνεία ότι το άνοιγμα αυτής της δασμολογικής ποσοστώσεως ίσχυε αναδρομικώς από 1ης Ιουλίου 1995. Στο διάστημα μετά την 1η Σεπτεμβρίου 1995 κατά το οποίο η προσφεύγουσα ζήτησε την ατελή υπαγωγή των σχετικών προϊόντων στο τελωνειακό καθεστώς της ελεύθερης κυκλοφορίας, ορισμένες ποσοστώσεις είχαν ήδη εξαντληθεί, φαινόμενο το οποίο είχε ήδη, εν μέρει, παρατηρηθεί και προ της 1ης Σεπτεμβρίου 1995, λόγω του αναδρομικού ανοίγματος της ποσοστώσεως από 1ης Ιουλίου 1995.
   Η προσφεύγουσα προσθέτει ότι η σχετική νομική πράξη παρουσιάζει κενά και ασάφειες και ότι δεν είναι κατανοητή η αντίφαση μεταξύ του χρόνου δημοσιεύσεως της κοινοτικής πράξεως και του δι' αυτής ρυθμιζόμενου χρόνου ανοίγματος της δασμολογικής ποσοστώσεως. Η ασάφεια αυτή έχει ως αποτέλεσμα την εκ μέρους των διαφόρων εθνικών τελωνείων διαφορετική ερμηνεία του χρόνου ανοίγματος της ποσοστώσεως, πράγμα που αντιβαίνει προς την αρχή της απαγορεύσεως των δυσμενών διακρίσεων.
   
      (1)  Κανονισμός (ΕΚ) 3061/95, της 22ας Δεκεμβρίου 1995 που τροποποιεί τον κανονισμό (ΕΚ) 992/95 για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα προϊόντα γεωργίας και αλιείας, καταγωγής Νορβηγίας (ΕΕ L 327, σ.1).
   
      (2)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992 περί θεσπίσεως κοινοτικού τελωνειακού κώδικα (ΕΕ L 302, σ.1).